Kaas, olywe en blomme – Voëlvlei vat die pad | Vroue-Landbouvereniging van Kaapland
Home/News, Voëlvlei Tak/Kaas, olywe en blomme – Voëlvlei vat die pad
32 Dames, in 'n konvooi van 9 motors, spring douvoordag weg vir 'n dag vol leersame aktiwiteite in die Riversdal omgewing. Ons eerste besoekpunt was Muiskraal Olyfplaas in die Garciapas waar mnr Chamberlain ons vertel van die werksaamhede op hul plaas. Hul bottel olyfolie al vir die afgelope 9 jaar. Gelukkig was daar baie olyfprodukte te koop in hul winkel.
Daarna was dit voorwaarts mars na die Onverwacht Blomplaas waar ons eers heerlik gekuier en gesmul het aan piekniekkos. Toe al die dames se honger gestil is vertel Pierre Vermaak ons van die geskiedenis van sy plaas en die verbouing van proteas en fynbos vir die uitvoermark. Hy het 50 werknemers permanent in sy diens. Al die blomme in die rangskikking op die foto is van sy plaas.
Na 'n lekker kuier en rondstap tussen die werkers in die pakstoor, vertrek ons na Kasselshoop naby Stilbaai. Daar het ons die geleentheid gekry om na 'n kort video te kyk oor die kaasmaakproses en ook die geskiedenis van Kasselshoop. Mnr Kasselman, eienaar van Kasselshoop, vertel ons van die interessante geure in sy kaas, soos brandnetels, peper, rissies en uie. Hy lei ook die kaas en wynproe.